32005R0750
L 126/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 750/2005 НА КОМИСИЯТА
от 18 май 2005 година
относно номенклатурата на държавите и териториите, използвана за целите на статистиката относно външната търговия на Общността и статистиката относно търговията между нейните държави-членки
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1172/95 на Съвета от 22 май 1995 г. относно статистическите данни, свързани с търговията със стоки на Общността и нейните държави-членки с трети страни (1), и по-специално член 9 от него,
като има предвид, че:
(1)
Регламент (ЕО) № 2081/2003 на Комисията от 27 ноември 2003 г. относно номенклатурата на държавите и териториите, използвана за целите на статистиката относно външната търговия на Общността и статистиката относно търговията между нейните държави-членки (2) въведе в сила варианта на горепосочената номенклатура, валидна от 1 януари 2004 г.
(2)
Азбучното кодиране на държавите и териториите трябва да се основава на прилагания стандарт ISO алфа 2, при положение че той е съвместим с изискванията на законодателството на Общността.
(3)
Необходимо е отделното идентифициране на Сърбия, Черна гора и Косово (така както това е направено в Резолюция 1244 на Съвета за сигурност на Обединените нации от 10 юни 1999 г.) за управлението на споразуменията относно търговията с текстилни продукти, сключени между някои от тези територии и Европейската общност. Също така условията, предвидени от разпоредбите на Общността по отношение на декларирането на произхода на стоките при търговския обмен с трети страни, прави необходимо създаването на специален код за определяне на произхода на стоките от Общността.
(4)
Следователно е необходимо въвеждането на нов вариант на тази номенклатура, в който да се вземе предвид тази нова информация, както и някои промени, настъпили във връзка с някои кодове.
(5)
Желателно е да се предвиди преходен период, позволяващ на някои от държавите-членки да се адаптират към промените, въведени от нормативната уредба на Общността по отношение на преустановяването на използването на цифровите кодове. С цел опростяване е необходимо този преходен период да завърши към момента на прилагането на разпоредбите за ревизиране на правилата относно Единния административен документ.
(6)
Мерките, предвидени в настоящия регламент, са в съответствие със становището на Комитета по статистическата информация относно търговията със стоки с трети страни,
ПРИЕ НАСТОЯЩИЯ РЕГЛАМЕНТ:
Член 1
В приложението към настоящия регламент се определя вариант на номенклатурата на държавите и териториите за статистиката на външната търговия на Общността и статистиката на търговията между държавите-членки в сила от 1 юни 2005 г.
Член 2
Настоящият регламент влиза в сила на 1 юни 2005 г.
Въпреки това държавите-членки могат да използват трицифрените кодове, които също така фигурират в приложението, до прилагането на разпоредбите за ревизиране на приложения 37 и 38 към Регламент (ЕИО) № 2454/93 на Комисията (3).
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 май 2005 година.